Народны Альбом

**Narodny Albom**, **Наро́дны Альбо́м** — беларускі супольны музычны праект, скампанаваны і выдадзены ў 1997 годзе. На фестывалі «Рок-каранацыя-97» прызнаны альбомам году, праходзіў у намінацыі «Найлепшыя тэксты году».

## Гісторыя 
Супольны музычны праект з’явіўся на свет дзякуючы Міхаілу Анемпадыставу, якому належыць ідэя альбома і амаль усе тэксты. Удзел у праекце бралі папулярныя беларускія рок-музыкі сярэдзіны 90-х: N.R.M., ULIS, Новае Неба і іншыя.

Запіс альбома адбываўся на «Радыё 101,2», якое выходзіла ў эфір усяго 13 месяцаў, і ў верасні 1996 года было закрыта, а студыя на пэўны час стала месцам сустрэч творчых людзей, захопленых ідэяй нацыянальнага адраджэння — музыкаў, літаратараў, журналістаў. Пад канец 1997 года праца над праектам была завершана, фірма «Ковчег» выдала касету «Narodny Albom», а 28 снежня на сцэне Тэатра юнага гледача адбылася прэм’ера.

Вобраз несавецкай Беларусі быў прадуманы аўтарам-дызайнерам і прадэманстраваны ў праекце на розных узроўнях, у тым ліку і на графічным — на вокладцы назва альбому была напісана лацінкай.

18 снежня 2007 года на юбілейным канцэрце быў пачаты продаж live-выдання складанкі з запісам ад 11 красавіка 2004 года. Паводле словаў Лявона Вольскага, падчас запісу Народнага Альбому з’явіліся ідэі запісаць асобны альбом патрыятычных песень «Я нарадзіўся тут», а таксама ідэя гурту «Крамбамбуля».

## Змест 
## Удзельнікі 
* Міхаіл Анемпадыстаў: ідэя і канцэпцыя альбома, тэксты — збор і апрацоўка, укладанне альбому, графічны дызайн, рэчытатыў (7), дадатковы спеў (26)
* Лявон Вольскі: канцэпцыя альбома, спеў (1-4, 6, 8, 9, 11-13, 16-19, 21, 22, 26, 27), дадатковы спеў (20), рэчытатыў (7), акустычная гітара (2, 4, 6, 11-13, 16, 17, 19, 22, 26), электрычная гітара (25), бас-гітара (11), бубны (11), Kurzweil-2000 (1, 2, 5, 7, 8, 20, 25)
* Кася Камоцкая: канцэпцыя альбома, спеў (1, 4, 7, 8, 15, 20, 23, 26), акустычная гітара (15, 23)
* Анатоль Додзь: канцэпцыя альбома, гукарэжысура (1-14, 16-23, 25-27), мастэрынг, укладанне альбому, дадатковы спеў (21)
* Сяргей «Шлёма» Лабандзіеўскі: гукарэжысура (10, 15, 24), дадатковы спеў (2, 3, 13, 26), голас камісара (3, 21)
* Зміцер Вайцюшкевіч: спеў (14), кларнэт (10), флейта (5, 22), Kurzweil-2500 (14)
* Вераніка Круглова: спеў (5)
* Ірына Курапаткіна: спеў (25), дадатковы спеў (23, 26), рытмовае плясканне (18)
* Аляксандр Памідораў: спеў (10), акустычная гітара (10), дадатковы спеў (13)
* Inkognito: спеў (24)
* Сяргей Ахрамовіч: баян «Мелодия» (2, 11, 13, 22, 26), дадатковы спеў (2, 20, 21, 26)
* Юлія Глушыцкая: віяланчэль (4, 7)
* Алег «Алезіс» Дземідовіч: бубны (4, 11-13, 22, 26, 27), дадатковы спеў (22)
* Юрась Ляўкоў: бас-гітара (4, 11-13, 22, 26)
* Піт Паўлаў: акустычная гітара (12, 27), дадатковы спеў (22)
* Слава Корань: электрычная гітара (8), дадатковы спеў (8)
* Дзяніс Архіпаў: кантрабас (10)
* Вольга Бабак: дадатковы спеў (9, 26), рытмовае плясканне (18)
* Вольга Караткевіч: дадатковы спеў (9, 26)
* Генадзь Кеснер: дадатковы спеў (2, 3, 20, 21, 26)
* Алесь Ляшкевіч: дадатковы спеў (3, 21, 26)
* Юры Каролік: дадатковы крык (2, 26)
* Каймар Ягер: фота
* Клаўс Зэмдэта: мадэль
* Улад Казаноўскі: графічны дызайн

## Дадатковыя звесткі 
* На некаторых перавыданнях песня «Надзенька» замененая на іншую.
* Ёсць меркаванне, што песня «Казік» напісаная на матыў песні «Twist and Shout», вядомай у выкананні гурту The Beatles. Але больш верагодна, што вытокам была песня «La Bamba», вядомая ў выкананні Ritchie Valens а таксама гурту Los Lobos, кавер-версіяй якой, дарэчы, i з’яўляецца «Twist and Shout».
* «Lomir zich iberbetn» (бел. давайце памірымся)— народная яўрэйская песня.
* Песня «ЛаЛаЛаЛа» да выхаду «Народнага альбому» ўвайшла ў аднайменны першы альбом N.R.M..
* У песні «Два польскіх шпіёны» спяваецца пра Болека ды Лёлека, прататыпам якіх сталі персанажы мультфільма 1960-х гадоў.
* Каймар Ягер ды Клаўс Зэмдэта служылі ў войску разам з Міхаілам Анемпадыставым.
* Лявон Вольскі разам з Міхаілам Анемпадыставым напісалі ў 1999 годзе аднайменную п’есу, грунтуючыся на персанажах, якія сустракаюцца ў альбоме (апублікаваная ў 2000 годзе па-польску і ў 2002 годзе па-беларуску). У 2001 годзе п’есу паставіў Уладзімір Колас з ліцэістамі Беларускага гуманітарнага ліцэя, а ў 2008 годзе адбылася прэзентацыя дакументальнага фільма «Дзённік „Народнага альбома“»
* Андрэй Хадановіч выконваў кавер на песню «Простыя словы»
* 11 красавіка 2004, 18 снежня 2007 ды 2-3 снежня 2008 году прайшлі канцэрты «Народны альбом». Гурт N.R.M. нярэдка выконваў на сваіх канцэртах шэраг песень з «Народнага альбому», у тым ліку песню «Надзенька». Гэта можа падказваць, што пад інкогніта хаваўся Лявон Вольскі. Паводле іншых звестак, яе выканаўцам на альбоме быў выкладчык з кафедры славістыкі філфаку БДУ Мікалай Трус. На песню «Надзенька» таксама зняты відэакліп.
* Песня «Край ты мой, край» увайшла ў «Незвычайны канцэрт» рэж. Юрыя Хашчавацкага.
* 4 верасня 2016 года ў межах фестывалю «Усход культуры. Іншае вымярэнне» на сцэне Падляскай оперы ў Беластоку адбылася прэм’ера спектаклю «Народны альбом. 20 год». Запіс канцэрта быў паказаны тэлеканалам БелСат у навагоднюю ноч з 31 снежня 2016 на 1 студзеня 2017.

## Крыніцы 
## Літаратура 
* *Наталля Русецкая*. «Narodny albom»: беларуская і польская рэцэпцыя // Беларуска-польскія моўныя, літаратурныя, гістарычныя і культурныя сувязі. Да 220-годдзя з дня нараджэння Адама Міцкевіча: зб. арт. па матэрыялах міжнар. навук. канф. / Беларус. дзярж. ун-т; рэдкал.: І. Э. Багдановіч (гал. рэд.) і інш. — Мінск: БДУ, 2018.

## Спасылкі 
* Музычны спектакль «Народны альбом. 20 год» на YouTube
* Дакументальны фільм «Народны альбом. Ненаўмысны шэдэўр» на YouTube
* «Belsat Music Live Extra»: «Народны альбом» і містычныя супадзенні на YouTube

Катэгорыя:Музычныя альбомы Беларусі
Катэгорыя:Альбомы 1997 года